CELEX: 62021TN0057
Language: mt
Date: 2021-01-27 00:00:00
Title: Kawża T-57/21: Rikors ippreżentat fis-27 ta’ Jannar 2021 – L-Ungerija vs Il-Kummissjoni

15.3.2021   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 88/43
            
         
      Rikors ippreżentat fis-27 ta’ Jannar 2021 – L-Ungerija vs Il-Kummissjoni
      (Kawża T-57/21)
      (2021/C 88/57)
      Lingwa tal-kawża: l-Ungeriż
      
         Partijiet
      
      
         Rikorrent: L-Ungerija (rappreżentanti: Z. Fehér u G. Koós, aġenti)
      
         Konvenuta: Il-Kummissjoni Ewropea
      
         Talbiet
      
      Ir-rikorrenti titlob li l-Qorti Ġenerali jogħġobha:
      
                  —
               
               
                  tannulla d-Deċiżjoni ta’ Implimentazzjoni tal-Kummissjoni (UE) 2020/1734 tat-18 ta’ Novembru 2020 li teskludi mill-finanzjament tal-Unjoni Ewropea ċerta nefqa mġarrba mill-Istati Membri fil-qafas tal-Fond Agrikolu Ewropew ta’ Garanzija (FAEG) u tal-Fond Agrikolu Ewropew għall-Iżvilupp Rurali (FAEŻR) (1), fil-parti li tirrigwarda l-Ungerija, li teskludi l-għajnuna relatata mas-superfiċi għas-sena 2018 mill-finanzjament tal-Unjoni Ewropea inkwantu ma sarx numru suffiċjenti ta’ kontrolli fuq il-post;
               
            
                  —
               
               
                  tikkundanna lill-Kummissjoni għall-ispejjeż.
               
            
         Motivi u argumenti prinċipali
      
      Insostenn tar-rikors tagħha, ir-rikorrenti tinvoka motiv uniku.
      Fil-fehma tar-rikorrenti, il-Kummissjoni interpretat b’mod żbaljat l-espressjoni “l-awtorità kompetenti għandha żżid kif xieraq il-perċentwali tal-benefiċjarji li jridu jsirulhom verifiki fuq il-post fis-sena ta’ wara”, li tinsab fl-Artikolu 35 tar-Regolament ta’ Implimentazzjoni Nru 809/2014 (2), u, abbażi ta’ din l-interpretazzjoni żbaljata, żviluppat prattika żbaljata. Fil-fehma tar-rikorrenti, l-esklużjoni hija bbażata fuq il-fatt li, fid-dokumenti ta’ xogħol tagħha, il-Kummissjoni tikkunsidra lilha nfisha marbuta b’interpretazzjoni kemm teknikament żbaljata kif ukoll mhux konformi għall-imsemmija dispożizzjoni tar-regolament.
      Meta adottat id-dokumenti ta’ xogħol, il-Kummissjoni ċaħħdet, fil-prattika, lill-Istati Membri mill-kompetenza tagħhom li jiddeterminaw huma stess il-miżura kkunsidrata meħtieġa tal-perċentwali ta’ benefiċjarji ulterjuri li għandhom jiġu suġġetti għal kontrolli fuq il-post. L-esklużjoni kkontestata hija illegali inkwantu, b’differenza minn dak li huwa stabbilit fir-Regolament, il-Kummissjoni tiddetermina speċifikament, bl-użu ta’ metodu ta’ kalkolu konkret, l-unika ċifra ta’ żieda tal-perċentwali ta’ kontrolli kkunsidrata korretta. Barra minn hekk, tali determinazzjoni hija nieqsa minn bażi teknika inkwantu l-Kummissjoni ma tieħux inkunsiderazzjoni d-differenzi bejn il-kontrolli fl-Istati Membri u tal-effettività tagħhom.
      
         (1)  ĠU 2020, L 390, p. 10.
      
         (2)  Regolament ta’ Implimentazzjoni tal-Kummissjoni (UE) Nru 809/2014 tas-17 ta’ Lulju 2014 li jistabbilixxi r-regoli għall-applikazzjoni tar-Regolament (UE) Nru 1306/2013 tal-Parlament Ewropew u tal-Kunsill fir-rigward tas-sistema integrata ta’ amministrazzjoni u kontroll, tal-miżuri tal-iżvilupp rurali u tal-kundizzjonalità (ĠU 2014, L 227, p. 69).